b'\n_START_ARTICLE_\nPapallona reina\n_START_SECTION_\nDistribuci\xc3\xb3\n_START_PARAGRAPH_\nLa seva distribuci\xc3\xb3 geogr\xc3\xa0fica \xc3\xa9s molt \xc3\xa0mplia i inclou tota la zona temperada d\'Europa, \xc3\x80sia i l\'Am\xc3\xa8rica del Nord. T\xc3\xa9 37 subesp\xc3\xa8cies.\n_START_SECTION_\nMorfologia i costums\n_START_PARAGRAPH_\n\xc3\x89s una de les papallones m\xc3\xa9s espectaculars dels Pa\xc3\xafsos Catalans._NEWLINE_La papallona reina t\xc3\xa9 franges de colors vius, groc i negre, que fan que tamb\xc3\xa9 sigui coneguda com a "papallona tigre". Duu tamb\xc3\xa9 unes taques nebuloses blaves als marges de les ales inferiors i dues taques roges al costat de les "cues". Aquestes prolongacions de les ales s\xc3\xb3n caracter\xc3\xadstiques de les papilionidae. _NEWLINE_Aquesta papallona \xc3\xa9s de vol r\xc3\xa0pid i es passa el dia anant de camp a camp i de flor en flor. Li agrada xuclar les flors de l\'an\xc3\xads i del fonoll, sobre les quals de vegades se la veu amb les ales esteses, reposant al sol. Viu en tres generacions de la primavera a la tardor. \xc3\x89s una papallona molt comuna a l\'estiu i es troba sovint als jardins._NEWLINE_Les erugues mengen, preferentment, les fulles de les api\xc3\xa0cies, com la pastanaga borda, la pastanaga, l\'anet, el fonoll, la xirivia i el com\xc3\xad de prat. Tamb\xc3\xa9 s\'alimenten de ruda, una planta de la fam\xc3\xadlia de les rut\xc3\xa0cies. Tenen un \xc3\xb2rgan conegut com a osmeteri, que pot emetre un l\xc3\xadquid pudent per espantar els enemics._NEWLINE_Les cris\xc3\xa0lides de la papallona reina es fixen a les branques i al tronc dels arbres i els matolls per l\'extrem de l\'abdomen.'